For andre personer som heter Christian Rynning-Tønnesen, se Christian Rynning-Tønnesen.

**Christian Wilhelm Rynning-Tønnesen** (født 2. april 1893 i Flekkefjord, død 18. september 1963 i Kristiansand) var en norsk jurist og politiembetsmann.

Familieliv
----------

Christian Wilhelm Rynning-Tønnesen var sønn av kjøpmann Carl Magnus August Tønnesen (1866–1938) og Julie Margrethe Dorothea Dahl (1866–1924). Hans bror Sverre Rynning-Tønnesen (født i 1894) var fra 1945 telegrafdirektør i Oslo. Broren Olaf Rynning-Tønnesen (1901–1982) var billedkunstner og forfatter. En tredje bror, Håkon Dahl Rynning-Tønnesen (1898–1959), virket også som billedkunstner før han dro til USA og ble kontorsjef i et industriforetak i New York.

I 1919 giftet Christian Wilhelm Rynning-Tønnesen seg med farmasøyt Sigrid Jacobsen (født 1896, død 1961). Han var far til Carl Mentz Rynning-Tønnesen, som også skulle bli politimester i Kristiansand, og farfar av Christian Rynning-Tønnesen.

Karriere
--------

Etter å ha tatt studentereksamen i 1912 ble han uteksaminert som cand.jur. i 1916. Han virket som dommerfullmektig fra 1916 til 1919, deretter arbeidet han som sakførerfullmektig fra 1919 til 1920. Han var sakfører på Jevnaker fra 1921 til 1930, deretter politifullmektig i Kristiansand fra 1930 til 1940. I 1932 tok han eksamen ved Statens Politiskole. Han var medlem av Kristiansand bystyre og formannskap fra 1937 til 1940.

7. januar 1941 ble han arrestert av tyskerne og satt i fangenskap i Møllergata 19 i Oslo og senere i Polizeigefängnis Stettin i daværende Tyskland. Han ble løslatt i september 1941 og kom seg til Storbritannia. Der tjenestegjorde han fra 1942 til 1945 som krigsadvokat i de norske tropper i Storbritannia, og i perioden 1943–1944 studerte han ved Scotland Yard i London.

I 1945 ble han utnevnt til politimester i Kristiansand og krigsadvokat for Sørlandet.

Etter krigen ble han valgt til styremedlem i Politiembetsmennenes landsforening.

Utmerkelser og æresbevisninger
------------------------------

Etter krigen mottok Christian Wilhelm Rynning-Tønnesen deltagermedaljen for sin tjeneste for fedrelandet under andre verdenskrig. I 1962 ble han tildelt Kongens fortjenstmedalje i gull for sitt virke som politimester.

Kuriosa
-------

Christian Wilhelm Rynning-Tønnesen deltok som skuespiller i familiefilmen *Toya*, som hadde premiere i 1956. Han figurerte i filmen som en av politimestrene som sendte ut en etterlysning da hovedpersonen Toya hadde rømt fordi hun ble mistenkt for et tyveri.

Referanser
----------

1. ↑   Aftenposten[Hentet fra Wikidata]
2. ↑  *Haugesunds Avis 1963.09.20*. Norge, Rogaland, Haugesund. 1963-09-20. s. 4.
3. ↑  «Dødsannonse». *Aftenposten*. 23. september 1963. s. 20.
4. 1 2 3 4  Steenstrup, Bjørn (1949). *"Hvem er hvem? 1948)*. s. 450.
5. ↑  «Flekkefjord kunstforenings nettsider om Olaf og Håkon Rynning-Tønnesen.». Flekkefjord kunstforening. Besøkt 26.06.2016.
6. ↑  «Christian Wilhelm Rynning-Tønnesens slektsforhold - oversiktsside». www.geni.no. Besøkt 26.05.2016.
7. ↑  «Norsk biografisk leksikon, artikkeln om Carl Mentz Rynning-Tønnesen». Norsk biografisk leksikon/Store norske leksikon. Besøkt 25.06.2016.
8. ↑  Dommerud, Ole (20. september 1963). «Politimester Chr. W. Rynning-Tønnesen død». *Aftenposten*. s. 22.
9. ↑  «Kongehusets digitale oversikt over mottagere av Kongens fortjenestmedalje.». www.kongehuset.no. Besøkt 26.06.2016.
10. ↑  «International Movie Database - faktaside om filmen "Toya" (1956)». www.imdb.com. Besøkt 25.06.2016.

|  |  |
| --- | --- |
| Oppslagsverk/autoritetsdata | Fangeregisteret

 |